EISCAT Svalbard Radar
Store norske leksikon,Realfag,Fysikk,Kosmisk geofysikk
EISCAT Svalbard Radar, også kalt ESR, er en radarstasjon som drives av EISCAT-organisasjonen. Radarstasjonen åpnet 22. august i 1996 og er plassert på et fjellplatå på sørsiden av Adventdalen, ca. 10 km sørøst for Longyearbyen, Svalbard. ESR brukes for å utforske den polare atmosfæren og kan blant annet si noe om nordlysaktivitet og hvordan solvinden påvirker atmosfæren.
Funksjon ESR består av en UHF-radar. Radaren sender ut elektromagnetisk stråling med en frekvens på 500 megahertz og en effekt på 1 megawatt. Når strålen treffer elektrisk ladede partikler i den øvre delen av atmosfæren, kalt ionosfæren, vil signalet bli reflektert. Deretter mottas det reflekterte signalet av to store parabolantenner. Den ene parabolantennen har en disk med diameter på 32 meter, og den andre har en disk med diameter på 42 meter. Det reflekterte signalet inneholder informasjon om egenskaper som blant annet temperatur, tetthet, elektriske strømmer og partikkeldrift i atmosfæren. Ved å kombinere målinger fra ESR med målinger fra EISCATs instrumenter i Tromsø har man kontinuerlig radardekning av ionosfæren fra Oslo og nesten til Nordpolen. Dette gir målinger som spenner fra områder sør for nordlysovalen, gjennom nordlysovalen og polarkløften og inn i polkalotten. Les mer i Store norske leksikon EISCAT radar ionosfære romvær